ANC-hoë moet Kebble-geld terugbetaal | Maroela Media
Die Wes-Kaapse hooggeregshof het ŉ ANC-hoë beveel om meer as R350 000 aan die boedel van Brett Kebble te betaal, het The Times Woensdag berig.
Die hof het Songezo Mjongile, sekretaris van die ANC in die Wes-Kaap, aangesê om die bedrag oor te betaal wat hy van mynmagnaat Kebble ontvang het. Hy moet R215 000 terugbetaal wat hy tussen November 2004 en Februarie 2005 ontvang het, maande voordat Kebble gesterf het.
Mjongile moet ook R142 000 aan die Kebble Buitenbag-beleggingstrust terugbetaal.
Kebble se boedel is maande ná sy dood in 2005 gesekwestreer. Die trust is in 2007 gesekwestreer.
Volgens die berig het Bantu Nduna, ŉ trustee van Kebble se insolvente boedel, gesê die geld, wat aan Mjongile oorbetaal is, was ŉ “donasie” en daarom kan die boedel dit terugeis. Mjongile het dit ontken. “Die geld was vir werk wat ek gedoen het. Ek hou niks van hierdie indruk dat ons passiewe ontvangers was van Kebble se geld nie,” het hy gesê. “Ons was besigheidsvennote. Hierdie kwessie is buite orde. Ons het waarde vir hulle [die Kebble-boedel] geskep. Ons is sakemense, nie sommer enige nie-regeringsorganisasie nie.”
Mjongile was glo ŉ draer by Kebble se begrafnis.